text: Dræbt soldat får militær begravelse i Vejle
  14 januar 2011 kl. 11.52
  Den 23-årige konstabel Samuel Enig, der faldt i Afghanistan den 9. januar, får onsdag en militær begravelse fra Nørremarkskirken i Vejle.
  Samuel Enig er vokset op i Grejs ved Vejle. Han efterlader sig hustru, far og mor samt fire søskende.
  Den 23-årige konstabel blev i sidste uge dræbt af en vejsidebombe i området omkring Patrol Base Line, der ligger seks kilometer nordøst for byen Gereshk.
  
  Kisten kommer hjem søndag
  Kisten med den dræbte soldat ankommer på søndag fra Afghanistan til Flyvestation Karup.
  Her vil familie, venner og kolleger samt chefen for Hærens Operative Kommando, generalmajor Agne Rokos, og chefen for Den Kongelige Livgarde, oberst Lasse Harkjær, deltage i en mindehøjtidelighed. Det oplyser Hærens Operative Kommando.
  Samuel Enig får onsdag en militær begravelse fra Nørremarkskirken i Vejle med efterfølgende jordfæstelse på Nordre Kirkegård.
  